**เรื่องเล่า กำลังใจจากเสียงกระซิบ**

 เข็มนาฬิกาที่หมุนไปเรื่อยๆ วันและเวลาที่เปลี่ยนไปในทุกๆวัน ชีวิตคนเราก็มีการเปลี่ยนแปลงไปตามวันและเวลา นี่ก็เป็นระยะเวลา6ปีกว่าแล้วกับพยาบาลคนหนึ่งที่ได้รับมอบหมายให้เป็นผู้รับผิดชอบงานคลินิกพิเศษคลินิกARVกับพี่ๆที่ทำงานมาก่อน การดูแลผู้ป่วยARVมีความซับซ้อนในหลายๆด้านที่ผู้ดูแลต้องมาทำการเรียนรู้ และทำความเข้าใจ เพื่อให้เข้าถึงปัญหาของผู้ป่วยแต่ละคน ทั้งนี้ทั้งนั้นต้องอาศัยความรู้และประสบการณ์ควบคู่กันไป กับพยาบาลที่จบมาทำงานใหม่ซึ่งเป็นสิ่งที่ยากมาก เพราะไม่เคยมีประสบการณ์ทางด้านการดูแลผู้ป่วยกลุ่มนี้มาก่อน ความคิดและความรู้สึกต่อผู้ป่วยARVในช่วงแรกๆของพยาบาลจบใหม่คนหนึ่งก็คือ เป็นผู้ป่วยที่ไม่อยากอยู่ใกล้ เป็นผู้ป่วยที่ไม่เป็นที่ยอมรับของสังคม สังคมรังเกียจ และมีปัญหามากมายในสังคม และเมื่อเวลาผ่านไปกับพยาบาลคนหนึ่งที่ได้เรียนรู้ การได้เข้าใจชีวิตของผู้ป่วยแต่ละคน การได้เห็นความผิดพลาดหรือพลาดพลั้งของผู้ป่วยที่ผ่านมาในอดีต การได้เห็นปัญหาที่เข้ามารุมเร้าในแต่ละคนแต่ละชีวิต การได้เห็นกำลังใจที่สิ้นหวังหมดหวังในชีวิต และอนาคตข้างหน้าของพวกเขาที่มีมรสุมในหลายๆรูปแบบผ่านเข้ามาทับถมทำให้ร่างกายและจิตใจเกิดการอ่อนล้าไม่มีความหวังในอนาคต จุดนี้เองที่ทำให้พยาบาลคนหนึ่งต้องเปลี่ยนความคิดใหม่และอยากหาทางช่วยเหลือและหาทางออกให้กับพวกเขาเหล่านี้ จากปัญหาดังกล่าวทำให้พยาบาลเริ่มเข้าใจพวกเขามากขึ้น พวกเขาจะต้องได้รับการดูแลในหลายๆด้านตามองค์รวมทั้งทางด้านร่างกาย จิตใจ สังคม และจิตวิญญาณ และที่สำคัญอย่างหนึ่งที่ขาดไม่ได้เลยก็คือ กำลังใจ พวกเขาต้องการกำลังใจมากในการที่จะทำให้เขามีชีวิตอยู่ต่อไปได้อย่างไรในสังคม พยาบาลรวมถึงผู้ดูแลมีส่วนช่วยพวกเขาเหล่านี้เป็นอย่างมาก เป็นผู้ที่คอยช่วยหาทางออกให้กับปัญหาที่เกิดขึ้นกับพวกเขาเป็นผู้ที่คอยให้กำลังใจในการเผชิญกับปัญหา เป็นผู้ที่คอยให้ความหวังให้พลังในการดำเนินชีวิต เพื่อที่จะให้พวกเขาสามารถดำเนินชีวิตอยู่ได้ในสังคม ให้พวกเขาได้มีรอยยิ้ม ให้พวกเขาได้รับการยอมรับจากคนในครอบครัวรวมถึงสังคมรอบข้าง ให้พวกเขาพร้อมที่จะมีชีวิตอยู่ต่อไป นี่คือส่วนหนึ่งที่ผู้ดูแลสามารถช่วยเหลือเขาได้

 ทุกๆเช้าของวันอังคารสัปดาห์ที่3 และ4 ของแต่ละเดือนจะมีผู้ป่วยมานั่งรอที่คลินิกเพื่อรอรับการตรวจ ขณะที่พวกเขานั่งรอตรวจนั้น พวกเขามีการแลกเปลี่ยนเรียนรู้ประสบการณ์ที่ตนเองได้พบเจอมาว่ามีอะไรบ้างมาเล่าสู่กันฟัง การที่พวกเขาได้พูดคุยสนทนากันเองในผู้ป่วยกลุ่มเดียวกันทำให้พวกเขาไม่ต้องเกรงกลัวว่าใครจะรังเกียจหรือมารับรู้อะไร ทำให้พวกเขาพูดกันได้เต็มปากเต็มคำเพราะพวกเขาเข้าใจกันนั่นเอง ขณะที่พวกเขากำลังนั่งคุยกันอยู่นั่นเองพยาบาลก็ได้ยินเสียงกระซิบดังแผ่วมาเบาๆจากการพูดคุยของผู้หญิง2คนที่กำลังสนทนากันเรื่องโรคที่ตนเองเป็นอยู่ เป็นผู้ป่วยรายเก่าที่รับยามาได้สักระยะหนึ่งแล้วกับผู้ป่วยรายใหม่ที่กำลังมาคลินิกในวันแรก กับเสียงกระซิบที่จับใจความได้ว่าคุณหมอและพยาบาลรวมถึงพี่ๆแกนนำที่นี่ใจดีมากเลยนะ ยิ้มแย้มแจ่มใส เอาใจใส่คนไข้ดีมาก ไม่ด่าคนไข้ พูดเพราะและที่สำคัญคือเขาให้ความรู้ ให้คำปรึกษาดีมาก อีกอย่างคือให้กำลังใจทำให้เรามีกำลังใจมีความหวังขึ้นมาทันทีหลังจากที่ก่อนหน้านี้ช่วงแรกๆฉันไม่มีความหวังอะไรเลย ฉันหมดกำลังใจ ฉันอยากตายไม่อยากมีชีวิตอยู่ต่อ ฉันกลัวว่าครอบครัวฉันจะรู้และทำใจยอมรับไม่ได้ ฉันกลัวจะถูกทิ้งจากครอบครัว และกลัวสังคมรังเกียจฉัน ฉันหาทางออกให้กับชีวิตไม่ได้เลย จนกระทั่งฉันได้มาเข้าคลินิกยาต้านที่นี้ ฉันรู้สึกภาคภูมิใจมากที่คุณหมอ พยาบาล และพี่ๆแกนนำที่คอยช่วยเหลือให้คำปรึกษาหาทางออกของชีวิตกับฉัน หลังจากที่ฉันได้รับการให้คำปรึกษาฉันรู้สึกมีพลังขึ้นมาทันที ฉันเริ่มมีความหวังของชีวิตอีกครั้ง คุณพยาบาลบอกฉันว่าเรื่องที่ผ่านมาในอดีตที่ไม่น่าจดจำก็ให้มันผ่านไป สิ่งสำคัญคืออนาคตข้างหน้าที่จะต้องเดินต่อไปเพื่อลูกเพื่อพ่อแม่และครอบครัวของเรา เราต้องให้กำลังใจตนเองก่อนเป็นอันดับแรก หลังจากนั้นก็มาหาทางออกร่วมกัน ให้ปฏิบัติตามคำแนะนำตามแผนการรักษาที่หมอจะให้เพียงแค่เราทำตามที่หมอบอกและไม่ขาดนัดไม่ขาดยามาตามนัดตลอดเวลา แค่นี้ชีวิตของเราก็จะสามารถกลับมาเป็นเหมือนเดิมได้ สามารถดำเนินชีวิตอยู่ได้เหมือนกับคนปกติทั่วไป เพียงแต่ต้องทานยาให้ต่อเนื่องตรงเวลาสม่ำเสมอเท่านั้นเอง วันนั้นหลังจากที่ฉันได้ทราบรายละเอียดเกี่ยวกับโรคที่เป็นอาการและอาการแสดงแต่ละระยะ การดำเนินของโรครวมถึงโรคแทรกซ้อนที่จะเกิดขึ้นกับฉัน ชีวิตของฉันในอนาคต ทำให้ฉันคลายความสงสัยได้เป็นอย่างดีและนับต่อจากนี้ไปฉันพร้อมที่จะสู้กับมันกับโรคที่ฉันเป็นอย่างไม่มีวันย่อท้อเพื่อลูกและครอบครัวของฉัน และวันนี้ฉันคิดว่าเธอก็คงจะได้รับคำแนะนำที่ดีเหมือนกับฉันเมื่อ1ปีที่ผ่านมา และฉันบอกได้เลยนะว่าเธอจะได้รับการให้คำปรึกษาเป็นอย่างดีจากหมอและพยาบาลรวมถึงพี่แกนนำ ไม่เป็นไรนะสู้ๆฉันเป็นกำลังใจให้นะ นี่คือเสียงกระซิบจากการสนทนาของผู้ป่วยรายใหม่และรายเก่า

 และกับฉันพยาบาลคนหนึ่งเมื่อได้ยินเสียงที่ผู้ป่วยคุยกันถึงเรื่องราวดังกล่าวทำให้ฉันรู้สึกดีใจเป็นอย่างมากที่ได้ช่วยเหลือพวกเขาเหล่านี้ให้สามารถดำเนินชีวิตได้ในอนาคตอย่างภาคภูมิใจ โดยได้รับการดูแลเอาใจใส่จากบุคคลรอบข้างและครอบครัว ดีใจที่ได้เป็นส่วนหนึ่งในการช่วยหาทางออกให้กับปัญหาของชีวิตที่พวกเขากำลังเผชิญ ทำให้ฉันพยาบาลคนหนึ่งพร้อมที่จะอุทิศตนทั้งแรงกายและแรงใจในการทำงานให้ดี ได้ช่วยเหลือพวกเขาอย่างเต็มกำลังความสามารถให้พวกเขาได้มีชีวิตที่ดีในอนาคตข้างหน้านั่นเอง

 การได้เป็นผู้ให้ถึงแม้จะไม่ยิ่งใหญ่ แต่ถ้าเราได้ให้ด้วยความจริงใจ ให้ด้วยความรัก โดยไม่หวังผลตอบแทน ให้ความรู้ ให้แนวคิดจนสามารถให้คนๆหนึ่งมีชีวิตใหม่และสามารถดูแลตนเองได้มีความสุขในสังคม นี่และคือสิ่งที่ยิ่งใหญ่สำหรับพยาบาลคนหนึ่งกับการดูแลผู้ป่วยARV

 จากใจ

 นายองค์อาจ สุขจิต

 โรงพยาบาลกาบเชิงจังหวัดสุรินทร์